তিনি বলিউডের মিস্টার প্যাশনেট। আপাত গাম্ভীর্যের মোড়কে নিজেকে মুড়ে রাখেন। কিন্তু মাঝেমধ্যে যে ইমোশনাল হয়ে পড়েন না এমনও নয়। তিনি আমির খান। এ বার ইমোশনাল হলেন রেখার জন্য। বিষয়টা ঠিক কী? আসলে ‘দঙ্গল’ দেখে আমিরকে একটি চিঠি লিখেছেন রেখা। আর তা পড়ে অভিভূত আমির কেঁদে ফেলেছেন। দিন কয়েক আগে ‘দঙ্গল’-এর সাকসেস পার্টিতেও হাজির ছিলেন রেখা। সেখানেও তৈরি হয় আবেগঘন মুহূর্ত। ওই পার্টিতে উপস্থিত নাম প্রকাশে অনিচ্ছুক এক ব্যক্তির কথায়, ‘‘রেখার চিঠি পড়ে কেঁদে ফেলেন আমির। সকলের সামনে তিনি জানান, চিঠিটা সবসময় নিজের কাছে রাখবেন। আর এই ছবিটা তো বটেই, এই চিঠিটাও তাঁর মনে বিশেষ জায়গা করে নিয়েছে।’’ রেখাও পার্টিতে উপস্থিত হয়েছিলেন আমিরকে শুভেচ্ছা জানাতে। কারণ ‘দঙ্গল’ তাঁর মন ছুঁয়ে গিয়েছে।